DECIZIA COMISIEI
din 8 ianuarie 2008
privind un proiect de regulament al Republicii Elene referitor la etichetarea produselor de panificație preparate din aluat congelat
[notificată cu numărul C(2007) 6750]
(Numai textul în limba greacă este autentic)
(2008/35/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2000/13/CE a Parlamentului European și a Consiliului din 20 martie 2000 privind apropierea legislațiilor statelor membre referitoare la etichetarea și prezentarea produselor alimentare, precum și la publicitatea acestora (1), în special articolele 19 și 20,
întrucât:
(1)
În conformitate cu procedura prevăzută la articolul 19 alineatul (2) din Directiva 2000/13/CE, la 15 mai 2007, autoritățile grecești au notificat Comisiei un proiect de regulament privind dispozițiile specifice referitoare la etichetarea obligatorie a produselor de panificație preparate din aluat congelat.
(2)
În conformitate cu proiectul notificat, produsele de panificație preparate din aluat congelat trebuie să prezinte pe etichetă indicații cu privire la data fabricației și la originea aluatului congelat.
(3)
În conformitate cu dispozițiile articolului 19 alineatul (2) din Directiva 2000/13/CE, Comisia a consultat statele membre prin intermediul Comitetului permanent pentru lanțul alimentar și sănătatea animală.
(4)
Directiva 2000/13/CE conține dispoziții privind înscrierea pe etichetă a originii produselor alimentare [articolul 3 alineatul (1) punctele 7 și 8] și modalitățile de indicare a termenului de valabilitate pentru produsele alimentare [articolul 9 alineatul (5)]. În conformitate cu respectivele dispoziții, mențiunea privind locul de origine sau de proveniență al unui produs alimentar trebuie să fie obligatorie pe eticheta produsului respectiv numai în cazurile în care omiterea acestei mențiuni ar putea induce consumatorul în eroare cu privire la originea sau proveniența reală a produsului alimentar [articolul 3 alineatul (1) punctul 8].
(5)
Specificarea obligatorie pe etichetă a țării de origine a aluatului congelat ar reprezenta o sarcină în plus pentru acei operatori din sectorul alimentar care produc pâine din aluat provenind dintr-un stat membru UE și, prin urmare, constituie un obstacol potențial pentru libera circulație a mărfurilor și pune în pericol buna funcționare a pieței unice. Cazurile în care pot fi acceptate dispoziții de drept intern nearmonizate privind etichetarea și prezentarea anumitor produse alimentare sau a produselor alimentare în general sunt enumerate într-o listă completă la articolul 18 alineatul (2) din Directiva 2000/13/CE. În afara cazurilor privind protecția sănătății publice, astfel de măsuri pot fi aprobate numai atunci când sunt motivate de prevenirea fraudei sau de protecția drepturilor de proprietate industrială și comercială, de indicațiile de proveniență, de denumirile de origine înregistrate și de prevenirea concurenței neloiale.
(6)
Argumentele indicate în notificarea Greciei se referă la motive de igienă și, prin urmare, la protecția sănătății publice. Notificarea Greciei nu ține cont de existența unei baze stabilite de reguli comune referitoare la igiena produselor alimentare, în special a Regulamentului (CE) nr. 852/2004/CE al Parlamentului European și al Consiliului din 29 aprilie 2004 privind igiena produselor alimentare (2). Notificarea Greciei nu pune la dispoziție nicio probă conform căreia măsurile notificate sunt necesare pentru a atinge un nivel mai ridicat de protecție a sănătății publice.
(7)
În conformitate cu articolul 9 alineatul (5) a cincea liniuță din Directiva 2000/13/CE, menționarea termenului de valabilitate nu este cerută în cazul produselor de panificație și de patiserie, sub rezerva dispozițiilor Comunității care impun alte modalități de indicare a termenului de valabilitate. Legislația comunitară nu prevede nicio regulă privind alte indicații de dată, în afară de scutirea produselor de panificație de la menționarea termenului de valabilitate.
(8)
Specificarea obligatorie pe etichetă a datei de fabricație a aluatului congelat ar viza în special produsele provenind din alte state membre, care pot fi comercializate numai după ce au fost supuse unui proces de conservare, cum ar fi congelarea. Prin urmare, obligația respectivă constituie un potențial obstacol pentru libera circulație a mărfurilor și pune în pericol buna funcționare a pieței unice.
(9)
În conformitate cu jurisprudența, autoritățile naționale competente trebuie să demonstreze că propunerile de măsuri sunt necesare, pe de o parte, pentru a atinge obiectivele stabilite, și că acestea respectă, pe de altă parte, principiul proporționalității (a se vedea hotărârea din 30 noiembrie 1983, Van Bennekom, cauza 227/82, Rec. 1983, p. 03883, punctul 40; hotărârea din 13 martie 1997, Morellato, cauza C-358/95, Rec. 1997, p. I-01431, punctul 14 și hotărârea din 8 mai 2003, ATRAL, cauza C-14/02, Rec. 2003, p. I-4431, punctul 67).
(10)
Există probabilitatea ca măsurile notificate aplicate unilateral și fără discriminare de către Republica Elenă să împiedice comerțul intracomunitar într-o măsură disproporționată. Aceste măsuri ar obliga producătorii sau societățile care prelucrează aluatul provenind din alte state membre să prezinte o etichetare specifică.
(11)
Comisia va continua discuțiile cu statele membre privind specificarea pe etichetă a originii produselor alimentare.
(12)
În lumina respectivelor observații, Comisia a exprimat un aviz negativ, în conformitate cu articolul 19 alineatul (3) din Directiva 2000/13/CE.
(13)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Republicii Elene i se solicită să nu adopte proiectul de decret privind etichetarea produselor de panificație preparate din aluat congelat.
Articolul 2
Prezenta decizie se adresează Republicii Elene.
Adoptată la Bruxelles, 8 ianuarie 2008.